**ELŐTERJESZTÉS**

**Szombathely Megyei Jogú Város Közgyűlésének 2025. június 19-i ülésére**

**Javaslat a Weöres Sándor Színház Nonprofit Kft. ügyvezető igazgatójával kapcsolatos döntés meghozatalára**

Tájékoztatom a Tisztelt Közgyűlést, hogy Szabó Tibor András Weöres Sándor Színház Nonprofit Kft-ben betöltött ügyvezetői megbízatása 2026. január 31. napján lejár, tekintettel arra, hogy a 300/2020. (X.29.) Kgy. számú határozat szerint 2021. február 1. napjától 2026. január 31. napjáig került megválasztásra.

Az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (továbbiakban Emtv.) 15. § (3) bekezdése értelmében az előadó-művészeti szervezet központi költségvetési támogatást akkor kaphat, ha az előadó-művészeti szervezetek működésével összefüggő közigazgatási hatósági és szolgáltatási feladatokat ellátó szerv által nyilvántartásba vétele megtörtént. A nyilvántartásba vétel, illetve a törvényben meghatározott kategóriákba sorolás feltétele többek között az, hogy a munkáltató vezetőjét az adott szervezetre vonatkozóan a törvényben foglalt szabályoknak megfelelően bízzák meg.

Az Emtv. 16. § (8) bekezdése szerint a színház közös működtetésére irányuló megállapodásban a miniszter és az önkormányzat meghatározza – ideértve a vezetői kinevezés módját is – a színház közös működtetésének és működésének részletes szabályait. Szombathely Megyei Jogú Város Önkormányzata 2029. december 31-ig kötött közös működtetési megállapodást a Kulturális és Innovációs Minisztériummal a Weöres Sándor Színház vonatkozásában. A megállapodás azt tartalmazza, hogy a Színház vezetőjének kinevezésekor – beleértve az eredménytelenné nyilvánítást is – az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI. 15.) Korm. rendelet 4. §-a szerinti, az előadó-művészeti szervezet vezetőjének megválasztására irányuló pályázati eljárás keretében létrehozandó szakmai bizottság által javasolt személyt támogatja. Kivételt képez, ha a kultúráért felelős miniszter és a Fenntartó polgármester egyetértésben más személyre tesz javaslatot.

Az Emtv. 39. § (2) bekezdése szerint a vezető feladatainak ellátására a munkáltatói jogkör gyakorlója pályázati, vagy a miniszter előzetes engedélyével meghívásos eljárást alkalmaz. A pályázati, illetve meghívásos eljárás kiírásának, benyújtásának és értékelésének rendjét, valamint a meghívásos eljárás feltételeit a Kormány rendeletben határozza meg.

Tekintettel arra, hogy a meghívásos pályázat feltételeinek, tartalmának kiírása, benyújtása és értékelése rendjének részletes szabályai még nem ismertek, 2025. május 19-én írásban kerestem meg Dr. Hankó Balázs kultúráért és innovációért felelős miniszter urat azzal kapcsolatban, hogy van-e lehetőség a Weöres Sándor Színház Nonprofit Kft. vezetői feladatainak ellátása tekintetében meghívásos eljárás alkalmazására. Amennyiben van lehetőség erre, úgy miniszter úr előzetes hozzájárulását kértem ahhoz, hogy ezen eljárást alkalmazva támogatólag terjeszthessem elő Szabó Tibor András személyét a Tisztelt Közgyűlés, mint a munkáltatói jogkör gyakorlója elé.

Megkeresésemre az előterjesztés elkészítéséig válasz nem érkezett, így az alábbi javaslatot terjesztem a Tisztelt Közgyűlés elé.

Amennyiben a jogszabályi felhatalmazás alapján a miniszter engedélyezi a meghívásos eljárás alkalmazását és egyetért Szabó Tibor András személyével, úgy ezen eljárást alkalmazva támogatólag kívánom előterjeszteni Szabó Tibor András személyét a Weöres Sándor Színház Nonprofit Kft. vezetői feladatainak ellátására, további 5 éves, határozott időtartamra.

Amennyiben a meghívásos eljárás alkalmazásának feltételei nem biztosítottak, azaz a miniszter nem engedélyezi a meghívásos eljárást, vagy engedélyezi, de nem támogatja Szabó Tibor András személyét, vagy nem érkezik válasz önkormányzatunk megkeresésére a pályázati eljárás megkezdéséig, úgy az Emtv.-ben, valamint a 155/2017. (VI. 15.) Korm. rendeletben szabályozott pályázati eljárás lefolytatását javaslom az alábbiak szerint.

A jogszabály előírásai szerint a szakmai munka folytonossága érdekében a vezetői megbízásra vonatkozó pályázatot a munkáltatói jogkör gyakorlója legalább hat hónappal a határozott idejű jogviszony megszűnése előtt hirdeti meg. A pályázat meghirdetésének napja a kultúráért felelős miniszter által vezetett minisztérium honlapján történő közzététel napja, amely legkésőbb 2025. július 31. napja. A pályázat benyújtásának határideje a közzétételtől számított harminc munkanap.

A pályázati felhívásnak tartalmaznia kell a vezetői munkakör betöltésének feltételeit, a javadalmazást, a munkaviszony kezdő és befejező időpontját, a munkába lépés napját, az előadó-művészeti szervezet éves költségvetésének tervezett fő előirányzatait, valamint a fenntartó által meghatározott, így különösen az előadó-művészeti szervezet művészi arculatával, művészeti vezetésének módjával, teljesítménymutatóival és a foglalkoztatással kapcsolatos elemeket. A pályázati kiíráshoz kapcsolódóan pályázati dokumentáció és személyes konzultáció lehetőségének biztosításával megfelelő tájékoztatást kell nyújtani a pályázó számára a szervezetről, beleértve annak aktuális gazdasági helyzetét is.

A vezető munkakörének ellátásával szakirányú felsőfokú végzettséggel és legalább ötéves, szakmai gyakorlattal vagy legalább hároméves előadó-művészeti szervezetben szerzett vezetői gyakorlattal rendelkező személy bízható meg.

A szakirányú felsőfokú végzettség és szakképzettség megszerzésének követelménye alól a Kossuth-díjban, a Magyar Köztársaság Kiváló Művésze és a Magyar Köztársaság Érdemes Művésze, valamint a Magyarország Kiváló Művésze és Magyarország Érdemes Művésze díjban részesített, illetve a művészet tudományterületen színházművészet, zeneművészet, tánc- és mozdulatművészet tudományágban tudományos (PhD vagy DLA) fokozatot szerzett személy mentesül.

A pályázatokat szakmai bizottság véleményezi, amelynek ülését a benyújtási határidőt követő harminc napon belül szükséges megtartani. A szakmai bizottság tagjai között van az előadó-művészeti bizottság négy, a miniszter egy, a munkavállalók és az előadó-művészeti szervezetnél munkavégzésre irányuló jogviszonyban foglalkoztatottak által egyszerű többséggel választott egy, a reprezentatív szakszervezet egy, továbbá az előadó-művészeti szervezet fenntartójának két képviselője is.

A munkakör betöltéséről a Közgyűlés a szakmai bizottság ülését követő harminc napon belül dönt.

A Weöres Sándor Színház, valamint az emberi erőforrások minisztere között a színház közös működtetésére vonatkozó megállapodás értelmében az Önkormányzat, mint fenntartó arra vállalt kötelezettséget, hogy a pályázati eljárás során a szakmai bizottság által javasolt személyt támogatja, kivéve, ha a miniszter és a polgármester egyetértésben más személyre tesz javaslatot.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2025. június 5.**

**/: Dr. Nemény András :/**

**Határozati javaslat**

**……/2025. (VI.19.) Kgy. sz. határozat**

Szombathely Megyei Jogú Város Közgyűlése a „Javaslat a Weöres Sándor Színház Nonprofit Kft. ügyvezető igazgatójával kapcsolatos döntés meghozatalára” című előterjesztést megtárgyalta és az alábbi határozatot hozta:

1. Amennyiben a Weöres Sándor Színház Nonprofit Kft. ügyvezetői munkakörének az előadó-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény 39. § (2) bekezdése szerinti meghívásos eljárás alkalmazásával történő betöltéséhez a miniszter előzetesen hozzájárul, és egyetért Szabó Tibor András személyével, úgy a Közgyűlés felkéri a polgármestert a vonatkozó jogszabályban rögzített intézkedések megtételére azzal, hogy az ügyvezetői feladatok további 5 éves időtartamra történő ellátására Szabó Tibor András kerüljön meghívásra.
2. Amennyiben a meghívásos eljárás alkalmazásához a miniszter előzetesen nem járul hozzá, vagy hozzájárul, de nem támogatja Szabó Tibor András személyét, vagy a pályázati eljárás megkezdéséig nem érkezik válaszlevél, úgy a Közgyűlésaz ügyvezetői munkakör betöltésére irányuló, az előterjesztés 1. sz. melléklete szerinti pályázati felhívás szövegét jóváhagyja, és felkéri a polgármestert, hogy intézkedjen annak közzétételéről.

A Közgyűlés a pályázatok véleményezését ellátó szakmai bizottságba az alábbi két személyt jelöli:

………………………………………………

………………………………………………

A Közgyűlés felkéri a polgármestert, hogy a pályázatok véleményezését ellátó szakmai bizottság véleményének beszerzése, a pályázatoknak és a fenti véleménynek az önkormányzat bizottságai és a Közgyűlés elé történő terjesztése, a pályázók személyes meghallgatásának az előkészítése érdekében tegye meg a szükséges intézkedéseket.

**Felelősök:** Dr. Nemény András polgármester

Horváth Soma alpolgármester

Dr. Károlyi Ákos jegyző

(A végrehajtásért:

dr. Gyuráczné dr. Speier Anikó, a Városüzemeltetési és Városfejlesztési Osztály vezetője

Vinczéné dr. Menyhárt Mária, az Egészségügyi és Közszolgálati Osztály vezetője)

**Határidő**: 1. pont: azonnal

2. pont: azonnal, illetve a Közgyűlés 2025. októberi ülése